Verpleegster vas oor dood van meer as 10 babasLucy Letby (Foto: Facebook) ŉ 28-jarige verpleegster van die stad Chester in Engeland is dié week in hegtenis geneem in verband met die dood van meer as tien babas en die poging tot moord van nóg talle babas in ŉ plaaslike hospitaal. Volgens die BBC is Lucy Letby (28) in hegtenis geneem ná ŉ ondersoek oor die hoë sterftesyfer van babas by die Countess of Chester-hospitaal in dié stad. Die polisie het glo in Mei verlede jaar ŉ ondersoek na die dood van 15 babas van stapel gestuur. Die babas is glo tussen Junie 2015 en Junie 2016 dood. Plaaslike owerhede het egter dié week bevestig dat die ondersoek nou die dood van 17 babas en 15 ander gevalle by twee hospitale insluit – en Letby word na bewering by talle van dié gevalle geïmpliseer. Luidens The Guardian het polisieowerhede Letby Dinsdag in hegtenis geneem. Die polisie van West Marcia het glo Woensdag ook by Letby se ouerhuis in Hereford aangeklop as deel van hul voorlopige ondersoek. “Ek het talle polisiemotors by haar huis sien aankom. Daarna het nog ŉ paar motors en ŉ groot polisiewa ook daar opgedaag. Die polisie het later ŉ tent by die ingang van die huis gesit om die huis af te sper,” het ŉ buurvrou van Letby aan die BBC gesê. Ander naasbestaandes van die verpleegster het haar as ŉ professionele werker bestempel wat nie ŉ “vlieg sou seermaak nie” en passievol was oor haar “droomwerk”. “Almal is steeds in skok oor die voorval,” het ŉ vriendin wat anoniem wou bly aan The Guardian gesê. “Sy het die werk gedoen waarvan sy nog altyd gedroom het en het voorgekom as ongelooflik toegewyd en professioneel.” Letby het in 2011 as ŉ verpleegster gekwalifiseer en het in dieselfde jaar vir die Countess of Chester-hospitaal begin werk nadat sy drie jaar vantevore ŉ studenteverpleegster vir dieselfde hospitaal was. Die Liverpool Women’s NHS-stigting het aan The Guardian bevestig dat Letby ook tydens haar opleiding deur dié stigting by ander hospitale opleiding ontvang het. Sy word daarom ook ondersoek vir die sterftes van babas by ŉ tweede hospitaal. Dit is nog onduidelik presies hoe die babas in die onderskeie hospitale gesterf het. Polisieowerhede wou hangende die ondersoek nie meer inligting bekend maak nie.